Omukago ogutaba ebibiina by'obufuzi byonna mu ggwanga ogwa National Consultative Forum gulabudde Bannabyabufuzi ku ludda oluvuganya Gavumenti okukomya omuze gw'okukunga abavubuka okwekalakaasa olw'ebyobufuzi, ekiteeka eggwanga mu katyabaga. Okulabula kuno kukoleddwa omwogezi ow'omukago ogutaba ebibiina by'obufuzi byonna mu ggwanga, Micheal Orach Osinde bw'abadde yeetabye ku mukolo ogw'okuggulawo ekitebe ky'ekibiina kya National Economic Empowerment ekiggya ekisangibwa mu Munisipaali y'e Lubaga. Osinde akukkulumidde bannabyabufuzi abakunga abavubuka okwekalakaasa olw'okwagala okuyisaawo ebigendererwa byabwe ng’abantu kinnoomu. Ayongeddeko n’agamba nti, “Kyokka abavubuka bano bwe bakwatibwa tebafaayo kubalondoola mu makomera gye batwalibbwa, olwo ffamire zaabwe ne zisigala nga zibonaabona. Okubonaabona kw’abantu mu ngeri eno kukosa nnyo enkulaakulana y'eggwanga. Wano era Osinde avumiridde n'omuze gwa bannabyabufuzi ku ludda oluvuganya okwerwanyisa bokka na bokka. Agenze mu maaso okubajjukiza nti enkyukakyuka gye baagala yeetaaga kukolera wamu. Ono era asiimye Joseph Kabuleta olw'okukwata omumuli gw'okubunyisa enjiri y'okulwanyisa obwavu mu Bannayuganda. Asabye bannabyabufuzi abalala okumulabirako. Ayagala essira baliteeke ku kusala amagezi okumalawo ebizibu eby'enjawulo ebinyiga Bannayuganda okusinga okulwana entalo ezitabayamba. Omukolo guno gwetabiddwako Bannabyabufuzi okuva mu bibiina by'obufuzi eby'enjawulo okuli Forum For Democratic Change, Democratic Party, The Justice Forum n'abalala. Eno Pulezidenti wa National Economic Empowerment Dialogue, Joseph Kabuleta gy’asinzidde n’agamba nti abakulembeze bateekwa okukolera awamu awatali kweyawulamu okukakasa nga obuweereza butuuka ku Munnayuganda asembayo. Agambye nti n'omuwendo gw'ababaka ba Paalamenti gusaana okukendeezebwako kiyambeko n'okukendeeza ku nsimbi empitirivu ezisaasaanyizibwa ku babaka bano.